b"\n_START_ARTICLE_\nMaison Carr\xc3\xa9e\n_START_SECTION_\nDescripci\xc3\xb3\n_START_PARAGRAPH_\nSituat al centre d'una pla\xc3\xa7a (pla\xc3\xa7a de la Maison Carr\xc3\xa9e), es visualitza perfectament des de tots els punts de vista._NEWLINE_La urbanitzaci\xc3\xb3 de la pla\xc3\xa7a, concebuda el 1820, ha estat molt respectuosa amb l'arquitectura del temple. La construcci\xc3\xb3 del Carr\xc3\xa9 d'Art, edifici concebut per Norman Foster (1984-1993) que ocupa un dels costats de la pla\xc3\xa7a, va comportar algunes reformes en el seu planejament per tal de preservar l'harmonitzaci\xc3\xb3 de l'arquitectura romana amb la contempor\xc3\xa0nia. _NEWLINE_Ja en origen, aquest temple presidia el f\xc3\xb2rum de Nemausus i era el principal lloc de culte de la ciutat. Es trobava dominant la pla\xc3\xa7a porxada del F\xc3\xb2rum des d'una plataforma elevada situada al costat sud, de manera que el frontis est\xc3\xa0 orientat vers el nord. Dels fonaments dels porxos del F\xc3\xb2rum se'n coneixen algunes restes.  _NEWLINE_De planta rectangular, s''aixeca sobre un podi (p\xc3\xb2dium) d'uns 2,6 metres d'al\xc3\xa7ada amb escala d'acc\xc3\xa9s per la part frontal (l'actual no \xc3\xa9s l'original si no que es deu a la restauraci\xc3\xb3 de 1820). _NEWLINE_El per\xc3\xadmetre del temple fa 26,4 metres de llarg per 13,5 metres d'ample. L'al\xc3\xa7ada m\xc3\xa0xima de l'edifici \xc3\xa9s d'uns 17 metres. Totes les seves parts estan harmoniosament proporcionades._NEWLINE_\xc3\x89s un temple hex\xc3\xa0stil, \xc3\xa9s a dir, amb sis columnes a la fa\xc3\xa7ana principal. Consta de p\xc3\xb2rtic i cel\xc2\xb7la amb semicolumnes adossades a les parets, de manera que \xc3\xa9s tamb\xc3\xa9 un edifici pseudoper\xc3\xadpter. Hi ha 11 columnes o semicolumnes per costat._NEWLINE_Les columnes s\xc3\xb3n d'estil corinti. i d'uns 9 metres d'al\xc3\xa7ada. Suporten un entaulament descompost en arquitrau, fris i cornisa. La decoraci\xc3\xb3 del fris \xc3\xa9s a base d'una sanefa de fulls d'acant._NEWLINE_A l'entaulament del frontis hi havia, originalment, una inscripci\xc3\xb3 feta amb lletres de bronze que deixava const\xc3\xa0ncia de la dedicaci\xc3\xb3 del temple. Les lletres es van perdre per\xc3\xb2 romanen els forats que es van fer per clavar-les. Gr\xc3\xa0cies a aquests forats, el 1758 l'erudit Jean-Fran\xc3\xa7ois S\xc3\xa9guier va aconseguir reconstruir la inscripci\xc3\xb3 original, que deia\xcb\x90_NEWLINE_C CAESARI AUGUSTI F COS L CAESARI AUGUSTI F COS DESIGNATO PRINCIPIBUS IUVENTUTIS_NEWLINE_\xc3\x89s a dir, que el temple era dedicat a la gl\xc3\xb2ria dels dos afillats de l'emperador August, els c\xc3\xb2nsols Caius Julius Caesar i Lucius Caesar que van ser designats pr\xc3\xadnceps de la joventut.  _NEWLINE_La coberta \xc3\xa9s a dues vessants. La teulada actual \xc3\xa9s feta al segle XX seguint el sistema rom\xc3\xa0 de T\xc3\xa8gula i \xc3\xadmbrex, l'\xc3\xbas original del qual va ser testimoniat per les intervencions arqueol\xc3\xb2giques.  _NEWLINE_No s'ha conservat res de l'interior de la cella, que ha tingut diversos usos.A partir de 1821 va acollir el museu de la localitat. Des de l'any 2006 s'hi ha habilitat una sala de projeccions on s'hi projecta una pel\xc2\xb7l\xc3\xadcula sobre la hist\xc3\xb2ria de la ciutat i la construcci\xc3\xb3 del temple._NEWLINE_La construcci\xc3\xb3 \xc3\xa9s feta amb pedra obtinguda de les pedreres de Lens, prop de Nimes. \xc3\x89s una pedra calc\xc3\xa0ria molt blanca encara que \xc3\xa9s molt possible que en origen hagu\xc3\xa9s estat policromada.\n_START_SECTION_\nHist\xc3\xb2ria.\n_START_PARAGRAPH_\nL'emperador rom\xc3\xa0 August va voler fer de Nemausus una col\xc3\xb2nia promotora de la romanitat al sud de la Gal\xc2\xb7lia. La Maison Carr\xc3\xa9e va ser el  segon lloc de Nemausus dedicat al culte imperial. L'altre era l'Augusteum que es trobava al santuari de la font sagrada._NEWLINE_La dedicaci\xc3\xb3 de la Maison Carr\xc3\xa9e als afillats d'August, pr\xc3\xadnceps de la joventut, expressa clarament la vinculaci\xc3\xb3 de la col\xc3\xb2nia a la familia imperial._NEWLINE_Entre els anys 25 i 10 a.C. es va iniciar la construcci\xc3\xb3 d'un primer F\xc3\xb2rum que es va replantejar completament tot seguit per donar lloc a la construcci\xc3\xb3 del recinte presidit per la Maison Carr\xc3\xa9e. Es creu que la seva construcci\xc3\xb3 es va completar vers l'any 4  o 5 de la nostra era, tenint en compte que Lucius Caesar i Caius Julius Cesar, els afillats d'August a qui estava dedicat aquest temple, van morir l'any 2 dC i l'any 4 dC respectivament.  _NEWLINE_Es creu aix\xc3\xad mateix que el culte imperial es va mantenir en aquest temple fins a la fi de l'imperi. Durant l'Edat Mitjana es va transformar en resid\xc3\xa8ncia particular i el seu aspecte exterior va resultar molt alterat. Tamb\xc3\xa9 l'interior, que va ser compartimentat. A mitjans del segle XVI era considerada una de les cases m\xc3\xa9s notables de Nimes._NEWLINE_Una menci\xc3\xb3 en la documentaci\xc3\xb3 del segle XII l'anomena Capitolium. La denominaci\xc3\xb3 Maison Carr\xc3\xa9e (casa quadrada) apareix al segle XVI (concretament el 1548) i no s'ha d'interpretar literalment si no en el sentit que es tracta d'una construcci\xc3\xb3 molt ben escairada_NEWLINE_L'any 1673 Llu\xc3\xads XIV va decidir la construcci\xc3\xb3 d'una esgl\xc3\xa9sia a l'interior de la Maison Carr\xc3\xa9e i va cedir-la als Agustins. Paral\xc2\xb7lelament es van enderrocar algunes cases de l'entorn. Amb aquestes decisions es comen\xc3\xa7ava a perfilar l'apreciaci\xc3\xb3 de la Maison Carr\xc3\xa9e com a monument hist\xc3\xb2ric. Artistes com Hubert Robert tamb\xc3\xa9 van representar-la tractant de restituir la seva monumentalitat original (pintura de 1783 al Ermitage de Sant Petersburg)_NEWLINE_Abans i despr\xc3\xa9s de la Revoluci\xc3\xb3 Francesa, entre la fi del segle XVIII i comen\xc3\xa7aments del segle XIX, es van generar diversos projectes d'ordenaci\xc3\xb3 de l'entorn que van donar lloc a les primeres excavacions arqueol\xc3\xb2giques dutes a terme el 1820-21, a la restauraci\xc3\xb3 del monument (reconstrucci\xc3\xb3 del podi i del p\xc3\xb2rtic)  i al disseny de la pla\xc3\xa7a actual. L'interior de la cella va passar a ser ocupat pel Museu d'art de la localitat, que hi va romandre des de 1821. El 1840 ja va ser catalogada com a  monument hist\xc3\xb2ric. _NEWLINE_La construcci\xc3\xb3 del Carre d'Art, obra de l'arquitecte Norman Foster (1984-1993), va comportar una remodelaci\xc3\xb3 parcial de l'entorn de la Maison Carr\xc3\xa9e. _NEWLINE_El monument va ser acuradament netejat i restaurat entre els anys 2006 i 2010."